als_Latn dik_Latn sag_Latn
Skuadra e Lirisë nga Prizreni ka emëruar trajnerin e ri. Skuadra me renome e futbollit Liria ka bërë të ditur se ka angazhuar Bledi Shkëmbin, ish-futbollistin e mirënjohur shqiptar që ka luajtur me sukses edhe për Skënderbeun nga Korça dhe disa skuadra tjera. “Trajneri i ri i skuadrës për sezonin 2017-2018 do të jetë Bledi Shkëmbi. Klubi ka arritur një marrëveshje njëvjeçare me ish-futbollistin e disa klubeve të njohura ne Shqipëri dhe jashtë saj. Bledi Shkëmbi ka qenë dhe ish-futbollist i Kombëtares Shqiptare. Pas disa ditëve do të bëhet dhe prezantimi zyrtar”, ka thënë kryetari i KF ‘Liria’, Mirsad Çollaku.
Ndërkohë, që klubi dhe trajneri kanë arritur akordin për ndërtimin e një skuadre konkurruese, duke rritur ambiciet dhe objektivat e klubit, pohojnë zyrtarët e ‘bardhezinjëve’. Për Shkëmbin kjo është përvoja e parë si kryetrajner. Ai deri tani ka punuar si ndihmës trajner me Kombëtaren U-17 të Shqipërisë. Ndërkohë, ai ka të gjithë kualifikimet dhe licencat e nevojshme që i ka përfituar në muajt e fundit. Shkëmbi është shpallur 6 herë rradhazi kampion i Shqipërisë me Skënderbeun, ka qenë kapiteni i skuadrës që luajti ne grupet e Europa League, ndërkohë që në të shkuarën ka fituar dhe Kupën e Shqipërisë me Besën e Kavajës.
“Klubi i Lirisë dëshiron ti uroj atij suksese në punën e nisur dhe kërkojmë prej tifozëve mbështetje maksimale për këtë zgjedhje”. Ka thënë Çollaku. Prizrenasit me trajnerin e ri mëtojnë rezultate më të mira në kampionatin e ri sesa ai paraprak, pasi që me shumë mund e kishin siguruar mbetjen në elitë.
als_Latn als_Latn als_Latn